《速杨君谦石田记》
明代·沈周

山中有白石，广衍得数亩。坚瘠不可耕，无用实类某。

朋从从加称，遂为石田叟。称者非誉辞，我亦甘其受。

杨子许为记，其言食已久。往往人家见，篇篇灿星斗。

一见一热中，意子独我负。札剑表心许，何况曾出口。

得非以陋物，不足辱录取。碑有纪封禅，鼓有示猎狩。

于此逆观文，或可假石寿。子文侔汉史，其传信无朽。

脱使不多作，难保岁月后。恃子犹洪钟，应随大小扣。

不应似生吝，吝生亏所厚。吾石能作言，将以子归咎。

不闻诗所载，草木备群丑。不信石终遗，不遭点金手。

遑遑日翘伫，拜嘉亦当有。

作者简介：沈周（1427～1509）明代杰出书画家。字启南，号石田、白石翁、玉田生、居竹居主人等。汉族，长洲（今江苏苏州）人。生於明宣德二年，卒於明正德四年，享年八十三岁。不应科举，专事诗文、书画，是明代中期文人画“吴派”的开创者，与文徵明、唐寅、仇英并称“明四家”。传世作品有《庐山高图》、《秋林话旧图》、《沧州趣图》。著有《石田集》、《客座新闻》等。